413/2019

Útdráttur

Staðfestur var úrskurður héraðsdóms þar sem hafnað var kröfu X um ógildingu eða breytingu á kyrrsetningargerð sýslumanns þar sem kyrrsettar voru nánar tilgreindar eignir X á grundvelli 6. mgr. 113. gr. laga nr. 90/2003 um tekjuskatt til tryggingar greiðslu væntanlegrar skattkröfu.

Úrskurður Landsréttar

Landsréttardómararnir D-kk-nf Þ-kk-nf B-kk-nf, J-kk-nf S-kk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 3. júní 2019 en kærumálsgögn bárust réttinum 18. sama mánaðar. Kærður er úrskurður Héraðsdóms Reykjavíkur 31. maí 2019 í málinu nr. K[…]/2019 þar sem hafnað var kröfu sóknaraðila um ógildingu eða breytingu á kyrrsetningargerð sýslumannsins á höfuðborgarsvæðinu 21. desember 2018 þar sem kyrrsettar voru nánar tilgreindar eignir sóknaraðila til tryggingar fullnustu krafna að fjárhæð 98.500.000 krónur. Kæruheimild er í klið 1. mgr. 192. gr. laga nr. 88/2008 um meðferð sakamála.

2 Sóknaraðili krefst þess aðallega að kyrrsetningargerð sýslumannsins á höfuðborgarsvæðinu verði felld úr gildi en til vara að sú fjárhæð sem kyrrsetning tekur til verði lækkuð.

3 Varnaraðili krefst staðfestingar hins kærða úrskurðar.

Niðurstaða

4 Samkvæmt 6. mgr. 113. gr. laga nr. 90/2003 um tekjuskatt er heimilt að krefjast kyrrsetningar hjá aðilum sem ábyrgð bera á skattgreiðslum samkvæmt 116. gr. sömu laga til tryggingar greiðslu væntanlegrar skattkröfu ef hætta þykir á að eignum verði ella skotið undan eða þær glatist eða rýrni að mun. 5 Ágreiningslaust er að rannsókn stendur yfir á skattskilum fyrrverandi eiginmanns sóknaraðila sem tekur meðal annars til tekjuáranna 2011 og 2012. Þá er ágreiningslaust að sóknaraðili ber ábyrgð samkvæmt ákvæðum 116. gr. laga nr. 90/2003 á greiðslu skatta sem kunna að verða endurákvarðaðir að rannsókninni lokinni vegna þess tímabils sem sóknaraðili var í hjúskap með fyrrverandi eiginmanni sínum en honum mun hafa lokið með skilnaði 14. febrúar 2013.

6 Fyrir liggur að eignir fyrrverandi eiginmanns sóknaraðila til tryggingar greiðslu væntanlegrar skattkröfu og sektar að fjárhæð alls 326.800.000 krónur voru kyrrsettar 28. desember 2017. Þá liggur fyrir að kyrrsetningu á eignum hans til tryggingar greiðslu væntanlegrar skattkröfu og sektar að fjárhæð alls 1.173.000.000 króna var lokið án árangurs 21. desember 2018.

7 Sóknaraðili hefur ekki haldið því fram að sú skattkrafa sem varnaraðili hyggst tryggja með hinni umdeildu kyrrsetningargerð sé ekki fyrir hendi heldur byggt á því að varnaraðili hafi að teknu tilliti til reglna nr. 797/2016 um greiðsluforgang og skuldajöfnun skatta og gjalda þegar fengið fullnægjandi tryggingu fyrir þeim skattkröfum sem ábyrgð sóknaraðila kunni að taka til með kyrrsetningu á eignum fyrrverandi eiginmanns sóknaraðila 28. desember 2017. Verður málatilbúnaður sóknaraðila skilinn svo að hann telji varnaraðila skylt eftir ákvæðum nefndra reglna að ráðstafa andvirði þessara eigna til greiðslu skattkrafna vegna þeirra tekjuára sem ábyrgð sóknaraðila tekur til.

8 Reglur nr. 797/2016 taka samkvæmt efni sínu til ráðstöfunar greiðslna sem inntar hafa verið af hendi til lúkningar þeirra opinberu gjalda sem þar eru tilgreind. Umræddar reglur hafa ekki að geyma sérstök ákvæði um tryggingarráðstafanir á borð við þá sem um er deilt í þessu máli. Hafa þær því ekki þýðingu fyrir úrlausn málsins. Ekki er því hald í þeirri málsástæðu sóknaraðila að varnaraðili hafi með kyrrsetningu á eignum fyrrverandi eiginmanns sóknaraðila fengið fullnægjandi tryggingu fyrir þeim skattkröfum sem ábyrgð hennar kann að taka til. Þá hefur sóknaraðili heldur ekki sýnt fram á að kyrrsettir hafi verið fjármunir í hennar eigu umfram þessar skattkröfur.

9 Með vísan til framangreinds verður hinn kærði úrskurður staðfestur.

Úrskurðarorð:

Hinn kærði úrskurður er staðfestur.